על רקע התגובות בעולם להרג הנרחב של אזרחים בעזה, ממשיך דובר צה"ל לנסות להדוף את הביקורת ולהציג את חמאס כמי שמשתמש באזרחים תמימים כמגנים אנושיים. בצהריים (יום ב') פרסם צה"ל תמונות המראות לכאורה משגרים שהוצבו בשורה של אתרים בעלי אופי אזרחי מובהק, כמו גן משחקים ובית חולים.

זמן קצר אחרי פרסום התמונות הללו דיווחו הפלסטינים כי צה"ל תקף את בית החולים "שוהדה אל-אקצה" בדיר אל-בלאח באמצעות פגזי טנקים. לפי הפלסטינים ארבעה בני אדם נהרגו ועוד כ-60 נפצעו. הפלסטינים טוענים כי בתקיפה בבית החולים נפגעו חדר המיון ומחלקת הילדים. איש בית החולים, אשרף אל-קידרה, טען כי 12 פגזים נפלו בבית החולים וכי 30 מ-60 הפצועים הם אנשי צוות. טלוויזיית "אל-אקצה" של חמאס שידרה תמונות של פינוי הפצועים.

התמונות שפרסם צה"ל: רקטת M75 בבית החולים וופא, רקטת גראד במסגד אבו עין, רקטה בבית הקברות תופאח ורקטת M75 בגן משחקים לילדים

בשבוע שעבר, עוד לפני הכניסה הקרקעית, נמתחה ביקורת על ישראל בשל תקיפתו מהאוויר של משגר רקטות בשכונת סג'עייה. כבר אז אמר צה"ל כי המשגר הוצב במבנה ריק שנמצא בצמוד לבית החולים השיקומי ''וופא'' המאכלס קשישים חולים. שעות לפני התקיפה קיבל בית החולים הודעה טלפונית מצה"ל כי עובדיו צריכים לפנותו לחלוטין מחולים מחשש לפגיעה ביושבים בו.

אלא שצוות בית החולים ומנהלו החליטו כי הם אינם יכולים לפנות את החולים המתקשים לנוע. מנהל בית החולים בסמאן אל-עשי סיפר אז ל"ידיעות אחרונות" בשיחה מעזה כי הוא החליט לפנות את כל החולים לקומה הראשונה כדי לצמצם את הפגיעה בהם. לדבריו, בעקבות התקיפה נפעו הקומות העליונות של בית החולים. "התקיפה הייתה נגד מבנה לא מאוכלס ששימש בעבר את המחלקה הגריאטרית של בית החולים", אמר.

צוותי התקשורת חשו למקום כדי לדווח לעולם על התקיפה. אל-עשי אמר כי הטענות של צה"ל על כך שבמבנה היה משגר רקטות לא מוכרות לו. "הצבא נשען כאן על מידע שגוי", אמר, "מעולם לא ראיתי שום התקנה של משגר רקטות ליד בית החולים". הוא הכחיש כי חמאס דרש ממנו שלא לפנות את בית החולים אולם גורמים אחרים מסרו כי בחמאס שלחו אנשים שייכנסו לבית החולים כדי לשמש מגן אנושי.



ההרס בעזה, היום (צילום: AP)

צה"ל מסר בצהריים כי מאז תחילת הפעולה הקרקעית בעזה חוסלו 150 מחבלים מארגוני הטרור השונים והותקפו יותר מ-587 מטרות. שמונה בני אדם נעצרו, ונחשפו 16 מנהרות וכ-45 פירים. במשך הזמן הזה שוגרו לישראל 362 רקטות. 267 נפלו בשטחים פתוחים, שש נפלו בשטח בנוי. כיפת ברזל יירטה 76 רקטות.

בינתיים דווח היום כי אבו מאזן נפגש בקטאר עם ראש הלשכה המדינית של חמאס חאלד משעל. במהלך הפגישה הדגיש אבו מאזן בפני משעל את הצורך לקבל את היוזמה המצרית ולפיה יש להביא קודם כול להפסקת אש מיידית ורק אחר כך לדון בתנאים.

בתוך כך, רשת "אל-מיאדין" הלבנונית דיווחה כי בפגישה בין אבו מאזן לבין אמיר קטאר הושגה התקדמות ניכרת בעניין היוזמה המצרית. עמדתה של טורקיה, כך נטען, סייעה לכך וכתוצאה מכך עלה הרעיון של הפסקת אש מיידית על בסיס היוזמה המצרית תןך מתן ערובות בינלאומיות וערביות להסרת המצור. כמה גורמים אמרו ל"אל-מיאדין" כי הסרת המצור תהיה מצד ממשלת האחדות הלאומית וכי מצרים הסכימה לכך עם כל הפרטים הנחוצים לביצוע מיידי של העניין במסגרת פריסה של מנגנוני הביטחון הפלסטיניים במעבר רפיח.

דובר צה"ל פרסם מוקדם יותר היום סרטון שבו נראים המחבלים שחדרו הבוקר דרך מנהרה לשטח ישראל, ליד היישובים ארז וניר עם. שתי חוליות מחבלים חדרו

לשטח ישראל דרך מנהרה בצפון רצועת עזה. מערך התצפיות זיהה את המחבלים וכלי טיס של חיל האוויר תקף את החוליה הראשונה ופגע בה. כוח שהוקפץ

לנקודה חיסל כעשרה מחבלים מהחוליה השנייה. כוחות צה"ל ערכו מצוד אחר מחבלים שנמלטו חזרה לשטח הרצועה, ובמקביל נמשכו סריקות באזור. במהלך כל האירוע נקראו תושבי האזור להסתגר בבתיהם, ובסביבות 10:30 התקבלה הודעה על פתיחת הכבישים וחזרה לשגרה.

המחבלים חדרו לשטח ישראל בין היישובים ארז וניר עם. במשך כשעתיים הונחו תושבי האזור להסתגר בבתים וכבישים נסגרו לתנועה מדרום לאשקלון. תושבי המועצות אשכול שער הנגב ושדות נגב הונחו להישאר בבתיהם עד שהתברר כי כל המחבלים חוסלו. בשב"כ טוענים שהועברה התרעה על אודות כוונות באזור החדירה, ושבסופו של דבר סוכל פיגוע מורכב.